Euroopan parlamentin päätöslauselma,

annettu 4 päivänä huhtikuuta 2001,

vastuuvapaudesta kuudennen, seitsemännen ja kahdeksannen Euroopan kehitysrahaston varainhoidosta varainhoitovuonna 1999

(2001/451/EY)

EUROOPAN PARLAMENTTI, joka

ottaa huomioon kuudennen, seitsemännen ja kahdeksannen Euroopan kehitysrahaston tulostilin ja taseen varainhoitovuodelta 1999 (KOM(2000) 357 - C5-0257/2000),

ottaa huomioon tilintarkastustuomioistuimen varainhoitovuotta 1999 koskevan vuosikertomuksen kuudenteen, seitsemänteen ja kahdeksanteen Euroopan kehitysrahastoon liittyvistä toimista ja toimielinten vastaukset (C5-0618/2000)(1),

ottaa huomioon tilintarkastustuomioistuimen esittämän tarkastuslausuman Euroopan kehitysrahastoon liittyvistä toimista ja erityiskertomuksen samasta aiheesta (C5-0618/2000),

ottaa huomioon neuvoston 14. maaliskuuta 2001 antamat suositukset (C5-0122/2001, C5-0123/2001, C5-0124/2001),

ottaa huomioon neuvostossa kokoontuneiden jäsenvaltioiden hallitusten edustajien tekemän, neljännen AKT-EY-yleissopimuksen toisen rahoituspöytäkirjan mukaista yhteisön tukien rahoitusta ja hoitoa koskevan sisäisen sopimuksen 33 artiklan(2),

ottaa huomioon 16. kesäkuuta 1998 annetun neljänteen AKT-EY-yleissopimukseen perustuvaan kehitysrahoitusyhteistyöhön sovellettavan varainhoitoasetuksen(3) 74 artiklan,

ottaa huomioon työjärjestyksen 93 artiklan ja liitteen V,

ottaa huomioon talousarvion valvontavaliokunnan mietinnön ja kehitysyhteistyövaliokunnan lausunnon (A5-0109/2001),

A. odottaa, että komissio pyrkii 16. kesäkuuta 1998 annetun varainhoitoasetuksen 74 artiklan mukaisesti helpottamaan mahdollisimman nopeasti vastuuvapauden myöntämispäätöksen tekemistä estävien ongelmien ratkaisemista, jos vastuuvapautta ei voida myöntää ennen 30 päivää huhtikuuta,

1. lykkää vastuuvapauden myöntämistä kuudennen, seitsemännen ja kahdeksannen Euroopan kehitysrahaston varainhoidosta varainhoitovuonna 1999 seuraavista syistä:

a) Euroopan parlamentti pyysi komissiolle myönnettävän vastuuvapauden lykkäämisestä kuudennen, seitsemännen ja kahdeksannen Euroopan kehitysrahaston varainhoidosta varainhoitovuonna 1998 13. huhtikuuta 2000 antamansa päätöslauselman(4) 1 kohdassa täydellistä luetteloa hallinnollisista ja/tai kurinpidollisista tutkimuksista, jotka liittyvät edustustojen henkilöstöön ja jotka on toteutettava rakenteellisia sopeuttamisohjelmia ja muuta kehitystukea koskevien tilintarkastusten jälkeen; komissio on vastauksena tähän pyyntöön perustanut sisäisen tarkastusyksikön alaisuudessa ja johdolla toimivan tutkintakomitean, joka toteuttaa laajan hallinnollisen tutkimuksen seuranta- ja valvontajärjestelyjen tehokkuudesta; komissio on ilmoittanut tutkimuksessa paljastuvien yksittäisten laiminlyöntien ja rikkomusten johtavan jatkotoimiin; vuotta 1998 koskeneessa vastuuvapausmenettelyssä käsiteltyjen epäkohtien ja väärinkäytösten jälkeen tämä hallinnollinen tutkimus on pantu tärkeysjärjestyksessä korkealle; lisäksi nyt koetellaan ensimmäistä kertaa sisäisen tarkastusyksikön toimintakykyä; komissio ilmoitti 21. joulukuuta 2000, että sisäisen tarkastusyksikön selvitys valmistuisi helmikuun 2001 lopussa; vähän aikaa sitten kuitenkin ilmoitettiin, että selvitys valmistunee vasta toukokuussa;

b) komissio on edellä mainittuun hallinnolliseen tutkimukseen liittyen myös luvannut toimittaa luettelon tapauksista, joissa petostentorjuntavirasto OLAF on tullut mukaan asian käsittelyyn; komissio lupasi myös 21. joulukuuta 2000 esittelijän kyselylomakkeeseen antamassaan vastauksessa toimittaa luettelon pikaisesti, mutta näin tapahtui vasta 7. maaliskuuta 2001, siis liian myöhään, jotta sitä olisi voinut hyödyntää mietinnön valmistelussa; on syytä uskoa, että OLAF ei tällä hetkellä ole todella toimintakykyinen kehitysrahastoihin liittyvissä petostapauksissa: tästäkin syystä tarvitaan perinpohjaista keskustelua, ennen kuin vastuuvapaus voidaan myöntää;

2. toteaa, että vastuuvapauden lykkääminen antaa sille myös mahdollisuuden tutkia toukokuuksi 2001 luvattujen lukujen perusteella, missä määrin komissio varmistaa vuotta 1998 koskevan vastuuvapauden myöntämisen jälkeen laaditun toimintasuunnitelman mukaisesti, että terveydenhoitoon annettavan yhteisön avun määrä ja tehokkuus lisääntyy mitattavasti köyhyyden vähentämisen yhteydessä;

3. kehottaa puhemiestä välittämään tämän päätöslauselman komissiolle, neuvostolle, tuomioistuimelle, tilintarkastustuomioistuimelle, Euroopan investointipankille ja yhteisön muille elimille sekä julkaisemaan ne Euroopan yhteisöjen virallisessa lehdessä (L-sarja).

Julian Priestley

pääsihteeri

Nicole Fontaine

puhemies

(1) EYVL C 342, 1.12.2000, s. 205.

(2) EYVL L 156, 29.5.1998, s. 108.

(3) EYVL L 191, 7.7.1998, s. 53.

(4) EYVL C 40, 7.2.2001, s. 383.